[pic] | COMISIA COMUNITĂŢILOR EUROPENE |

Bruxelles, 17.2.2009

COM(2009) 78 final

2007/ 0247/ 0248 / 0249 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind pozițiile comune ale Consiliului referitoare la

o directivă a Parlamentului European și a Consiliului de modificare a Directivei 2002/21/CE privind un cadru de reglementare comun pentru rețelele și serviciile de comunicații electronice, a Directivei 2002/19/CE privind accesul la rețelele de comunicații electronice și la infrastructura asociată, precum și interconectarea acestora, a Directivei 2002/20/CE privind autorizarea rețelelor și serviciilor de comunicații electronice,

precum și la o directivă a Parlamentului European și a Consiliului de modificare a Directivei 2002/22/CE privind serviciul universal și drepturile utilizatorilor cu privire la rețelele și serviciile electronice de comunicații, a Directivei 2002/58/CE privind prelucrarea datelor personale și protejarea confidențialității în sectorul comunicațiilor publice și a Regulamentului (CE) nr. 2006/2004 privind cooperarea dintre autoritățile naționale însărcinate să asigure aplicarea legislației în materie de protecție a consumatorului și, de asemenea,

la un Regulament al Parlamentului European și al Consiliului de instituire a Grupului european al autorităților de reglementare din domeniul telecomunicațiilor

2007/ 0247/ 0248 / 0249 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind pozițiile comune ale Consiliului referitoare la o directivă a Parlamentului European și a Consiliului de modificare a Directivei 2002/21/CE privind un cadru de reglementare comun pentru rețelele și serviciile de comunicații electronice, a Directivei 2002/19/CE privind accesul la rețelele de comunicații electronice și la infrastructura asociată, precum și interconectarea acestora, a Directivei 2002/20/CE privind autorizarea rețelelor și serviciilor de comunicații electronice, precum și la o directivă a Parlamentului European și a Consiliului de modificare a Directivei 2002/22/CE privind serviciul universal și drepturile utilizatorilor cu privire la rețelele și serviciile electronice de comunicații, a Directivei 2002/58/CE privind prelucrarea datelor personale și protejarea confidențialității în sectorul comunicațiilor publice și a Regulamentului (CE) nr. 2006/2004 privind cooperarea dintre autoritățile naționale însărcinate să asigure aplicarea legislației în materie de protecție a consumatorului și, de asemenea, la un Regulament al Parlamentului European și al Consiliului de instituire a Grupului european al autorităților de reglementare din domeniul telecomunicațiilor

1. ISTORICUL DOSARULUI

La 13 noiembrie 2007, Comisia a adoptat propunerile de directive COM(2007) 697 – 2007/0247 (COD) („Directiva privind o mai bună legiferare”), COM(2007) 698 – 2007/0248 (COD) („Directiva privind drepturile cetățenilor”) și propunerea de regulament COM (2007) 699 – 2007/0249 (COD) și le-a transmis Parlamentului European și Consiliului la 13, 15 și 16 noiembrie 2007.

La 5/6 noiembrie 2008[1], Comisia a adoptat propunerile modificate, incluzând integral sau parțial multe dintre amendamentele votate de Parlamentul European în prima lectură la 24 septembrie 2008, în conformitate cu articolul 250 din Tratatul CE.

În conformitate cu articolul 251 din Tratatul CE, Consiliul a adoptat pozițiile comune cu privire la aceste propuneri la data de […][2].

2. OBIECTIVUL PROPUNERILOR COMISIEI

Scopul propunerilor Comisiei este adaptarea cadrului de reglementare pentru comunicațiile electronice, și anume:

- directiva-cadru[3], directiva privind autorizarea[4] și directiva privind accesul[5], îmbunătățirea eficienței acestora, reducerea resurselor administrative necesare pentru implementarea reglementării economice și simplificarea și eficientizarea accesului la frecvențele radio, precum și

- directiva privind serviciul universal[6] și directiva asupra confidențialității și comunicațiilor electronice[7], în vederea consolidării drepturilor unor categorii de consumatori și utilizatori și adoptării măsurilor adecvate pentru garantarea faptului că sistemul de comunicații electronice este demn de încredere, sigur și fiabil și asigură un nivel ridicat de protecție a vieții private a persoanelor și a datelor personale ale acestora,

precum și înființarea unui organism independent format din experți, care să contribuie efectiv la consolidarea pieței interne prin asistența oferită Comisiei și autorităților naționale de reglementare în implementarea cadrului de reglementare al UE.

Comisia consideră că poziția sa, exprimată prin propunerile modificate COM(2008) 720, 723 și 724 reprezintă un pas important către o poziție convergentă a tuturor celor trei instituții.

3. OBSERVAȚII PRIVIND POZIȚIA COMUNĂ A CONSILIULUI

Comisia remarcă faptul că poziția Consiliului diferă considerabil de cea a Comisiei și a de cea a Parlamentului European, cu precădere în ceea ce privește mecanismele pieței interne, în special cele care garantează remedii coerente în materie de reglementare, soluția suplimentară a separării funcționale, politica în domeniul spectrului și înființarea unui organism de reglementare. În ceea ce privește organismul de reglementare, Comisia își exprimă în mod special îngrijorarea cu privire la faptul că poziția Consiliului ar putea ridica probleme instituționale care să constituie un obstacol important în calea adoptării unui acord satisfăcător.

De asemenea, Comisia remarcă faptul că poziția Consiliului diferă de cea a Comisiei și de cea a Parlamentului European și în ceea ce privește alte aspecte incluse în cele două propuneri de directive de modificare a cadrului de reglementare. Cu toate acestea, Comisia consideră că punctele divergente referitoare la propunerea de directivă privind drepturile cetățenilor nu au aceeași amploare ca cele referitoare la propunerea de directivă privind o mai bună legiferare și la propunerea de regulament privind înființarea unui organism de reglementare.

4. CONCLUZIE

În observațiile prezentate mai sus, Comisia atrage atenția asupra punctelor divergente existente între propunerile sale modificate și pozițiile comune ale Consiliului.

Pe de altă parte, sub rezerva declarației sale anexate la procesul verbal al Consiliului din 27 noiembrie 2008, Comisia își afirmă convingerea că propunerile sale modificate pot contribui la un acord echilibrat între instituții, care să reprezinte un progres pentru cetățenii și întreprinderile din cadrul pieței unice. În acest sens, Comisia este dispusă să faciliteze un acord între colegislatori.

ANEXĂ

DECLARA ȚIA COMISIEI

Comisia ia notă de poziția comună adoptată de Consiliu de modificare a propunerilor Comisiei privind revizuirea cadrului de reglementare al UE în domeniul rețelelor și serviciilor de comunicații electronice (propunerea de directivă privind o mai bună legiferare, de directivă privind drepturile cetățenilor și de regulament de înființare a unei autorități pentru piața europeană a comunicațiilor electronice).

Comisia remarcă în special faptul că poziția comună a Consiliului diferă considerabil de cea a Comisiei și a de cea a Parlamentului European, cu precădere în ceea ce privește mecanismele pieței interne, în special cele care garantează remedii coerente în materie de reglementare, soluția suplimentară a separării funcționale, politica în domeniul spectrului și înființarea unui organism de reglementare. În ceea ce privește organismul de reglementare, Comisia își exprimă în mod special îngrijorarea cu privire la faptul că poziția Consiliului ar putea ridica probleme instituționale care să constituie un obstacol important în calea adoptării unui acord satisfăcător.

De asemenea, Comisia remarcă faptul că poziția comună a Consiliului diferă de cea a Comisiei și de cea a Parlamentului European și în ceea ce privește alte aspecte incluse în cele două propuneri de directive de modificare a cadrului de reglementare. Cu toate acestea, Comisia consideră că punctele divergente referitoare la propunerea de directivă privind drepturile cetățenilor nu au aceeași amploare ca cele referitoare la propunerea de directivă privind o mai bună legiferare și la propunerea de regulament privind înființarea unui organism de reglementare.

În acest context, Comisia dorește să-și reafirme poziția exprimată prin propunerile modificate COM(2008) 720, 723 și 724, care reprezintă un pas important către o poziție convergentă a tuturor celor trei instituții.

[1] COM(2008) 724, 723, respectiv 720 final.

[2] JO C

[3] Directiva 2002/21/CE a Parlamentului European și a Consiliului din 7 martie 2002 privind un cadru de reglementare comun pentru rețelele și serviciile de comunicații electronice (JO L 108, 24.4.2002).

[4] Directiva 2002/20/CE a Parlamentului European și a Consiliului din 7 martie 2002 privind autorizarea rețelelor și serviciilor de comunicații electronice (JO L 108, 24.4.2002).

[5] Directiva 2002/19/CE a Parlamentului European și a Consiliului din 7 martie 2002 privind accesul la rețelele de comunicații electronice și la infrastructura asociată, precum și interconectarea acestora (JO L 108, 24.4.2002).

[6] Directiva 2002/22/CE a Parlamentului European și a Consiliului din 7 martie 2002 privind serviciul universal și drepturile utilizatorilor cu privire la rețelele și serviciile electronice de comunicații (JO L 108, 24.4.2002, p. 51).

[7] Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice (JO L 201, 31.7.2002, p. 37).